OPPDRAG
Småkraftverket
Kapittel 1 og 2 — Vannet og energien
Vedlegg bakerst: Prosjektbok og Ingeniørhåndbok
	OPPDRAGSBREV
Til: Barnearbeid AS
Fra: Styret i Fossekraft AS
Vi eier en tomt ved en elv i en bratt dal, og vi tror det er penger å tjene på å bygge et småkraftverk der. Men før vi bygger, må vi vite hva anlegget kan levere. Vi har ingen andre ingeniører. Alt hviler på deg.
Fakta om tomta
1. Inntaket (der vannet tas ut av elva): 250 meter over havet
1. Kraftstasjonen (der turbinen står): 40 meter over havet
1. Nedbørfeltet (området som samler regn til elva): 12 km²
1. Årsnedbør: 2000 mm
1. Andel av nedbøren som faktisk når elva (resten fordamper eller trekkes opp av planter): 70 %
1. Budsjett: 30 millioner kroner (du trenger det ikke ennå, men ikke glem det)
Spilleregler
1. Alle svar har enhet. Et tall uten enhet er ikke et svar.
1. Hvert svar får én setning begrunnelse: hvorfor er dette riktig måte å regne på?
1. Skriv alle resultater inn i prosjektboka bakerst. Neste kapittel bruker tallene dine, så en feil her følger deg videre. Sjekk deg selv.
1. Blir et svar helt vilt (lager kraftverket mer strøm enn hele Norge?), er noe galt. Finn feilen før du går videre.


Kapittel 1 — Vannet
Alt starter med hvor mye vann du har. Et kraftverk uten vann er en dyr betongkloss. I dette kapitlet finner du ut hvor mye vann som renner forbi tomta di — i året, og i sekundet.
	1.1   Hvor mange m² er nedbørfeltet?
1.2   Hvor mange m³ regn faller på nedbørfeltet i løpet av et år? (2000 mm er en høyde. Tenk på hele feltet som et flatt basseng som fylles opp til den høyden.)
1.3   Hvor mange m³ når faktisk elva i løpet av et år?
	VERKTØYKASSE
1 km = 1000 m
1 km² = 1000 m · 1000 m = ?
(regn ut, ikke gjett — dette er en klassisk felle)
1 mm = 0,001 m
Volum = areal · høyde
70 % = 0,70

	1.4   Hvor mange sekunder er det i et år? Vis regningen.
1.5   Hva er gjennomsnittlig vannføring Q i m³/s? Dette er det viktigste tallet i hele kapitlet — alt videre bygger på det.
1.6   Hvor mange liter per sekund er det? Et badekar rommer ca. 150 liter. Hvor mange badekar renner forbi hvert sekund?
	VERKTØYKASSE
Vannføring:  Q = V / t
V = volum (m³), t = tid (s)  →  Q i m³/s
1 m³ = 1000 liter
1 år = 365 døgn
1 døgn = 24 t,  1 t = 3600 s

	1.7   Vannføringen er ikke lik hele året. Når tror du det er mest vann i elva, og når er det minst? Hva kan det bety for kraftverket? (Ingen utregning — tenk.)
1.8   Utfordring. Anta at den våteste måneden (30 døgn) får 15 % av årets vann, og den tørreste får 2 %. Hva er gjennomsnittlig vannføring i hver av dem? Hva gjør du med et kraftverk som er bygd for 0,5 m³/s når det plutselig kommer 1 m³/s?
	VERKTØYKASSE
Gjennomsnittet skjuler variasjonen. Et kraftverk må tåle både flom og tørke.
Samme formel som i 1.5,
bare kortere tid.


SJEKKPUNKT   Ligger Q et sted mellom 0,2 og 2 m³/s? Da er du på rett spor for et småkraftverk. Ligger du langt utenfor, sjekk 1.1 og 1.4 først.
Kapittel 2 — Energien
Vann som ligger høyt oppe har energi lagret i seg — akkurat som en stein du holder over foten din. Slipper du steinen, blir energien til fart, og så til smerte. Slipper du vannet gjennom en turbin, blir energien til strøm. Oppgaven din: finn ut hvor mye.
	2.1   Hva er fallhøyden h, fra inntak til turbin?
2.2   Hva veier 1 m³ vann?  Hvor mange kg vann passerer turbinen hvert sekund? (Bruk Q fra kapittel 1.)
	VERKTØYKASSE
Tetthet:  ρ = m / V
m = masse (kg), V = volum (m³)  →  ρ i kg/m³
Massestrøm (kg/s) = ρ · Q

	2.3   Hvor mye energi frigjøres når 1 kg vann faller 1 meter? Og når 1 kg faller hele fallhøyden h? 
2.4   Hvor mye energi frigjøres per sekund når hele vannmengden faller? Det er effekten til fossen. Svar i W, kW og MW.
	VERKTØYKASSE
Stillingsenergi (potensiell energi):	
E = m · g · h
g = 9,81 m/s²
m i kg, g i m/s², h i m  →  E i joule (J)
Effekt (energi per tid):
P = E / t
1 W = 1 J/s,  1 kW = 1000 W,  1 MW = 1000 kW

	2.5   Ingen maskin er perfekt. Turbinen får med seg 90 % av energien i vannet, og generatoren gjør 95 % av det den får fra turbinen om til strøm. Hvor mange prosent av vannets energi ender som strøm? Hva blir effekten ut på ledningen?
2.6   Du har nå regnet i flere steg. Sett dem sammen til én formel som gir effekten P direkte fra ρ, g, Q, h og η. Skriv én setning om hva hvert symbol betyr, og sjekk at formelen gir samme svar som i 2.5.
	VERKTØYKASSE
Virkningsgrad:
η = nyttig energi ut / energi inn
η (eta) er alltid mindre enn 1. Resten blir varme.
To maskiner etter hverandre:
η_total = η₁ · η₂
Formelen i 2.6 står ikke her. Den er din.

	2.7   Hvor mange timer er det i et år? Hvor mye energi produserer kraftverket på ett år hvis det går for fullt hele tiden? Svar i kWh, MWh og GWh.
2.8   Finn ut hvor mange mWh en vanlig enebolig i Norge bruker i året, bruk gjerne google.  Hvor mange hus kan kraftverket forsyne?
2.9   En gamingPC bruker omtrent 400W. Hvor gamere kan forsynes av strømmen fra kraftverket?
	VERKTØYKASSE
Energi = effekt · tid:
E = P · t
1 kWh = 1 kW i 1 time
      = 1000 W · 3600 s = 3,6 MJ
1 MWh = 1000 kWh
1 GWh = 1000 MWh
kW sier hvor fort energi lages. kWh sier hvor mye. Som km/t og km.

	2.10   Hva om inntaket kunne flyttes opp til 320 moh? Hvor mye endrer effekten seg?
2.11   Hva om et tørt år gir 20 % mindre nedbør?
2.12   Se på formelen din fra 2.6. Hva betyr mest for effekten — fallhøyde eller vannmengde? Hva skjer om du dobler den ene? Begge?
	VERKTØYKASSE
Hvis  P = k · x  (k er konstant)
er P proporsjonal med x: dobler du x, dobles P. Halverer du x, halveres P.
Sjekk hvilke størrelser i formelen din det gjelder for.

	2.13   Utfordring. Anta at all stillingsenergien i vannet blir til fart før vannet treffer turbinen. Hvor fort går vannet da? Svar i m/s og km/t. Er du overrasket? (I en Pelton-turbin, som brukes ved høye fall, treffer vannet turbinhjulet som en stråle i nesten denne farten.)
	VERKTØYKASSE
Bevegelsesenergi (kinetisk energi):
E = ½ · m · v²
Energi forsvinner ikke, den bytter form:
m · g · h = ½ · m · v²
Legg merke til at m står på begge sider…
1 m/s = 3,6 km/t


SJEKKPUNKT   Småkraftverk i Norge har typisk en effekt mellom 1 og 10 MW. Under 1 MW kalles det minikraftverk. Hvor havner ditt? Hvis du er på feil side av grensen: hva må til for å komme over? (Hint: 2.10.)
Når du er ferdig
Lever prosjektboka til styret. De kommer til å stille spørsmål ved hvert eneste tall, så ha begrunnelsene klare.
Neste kapittel — Røret: Vannet skal i rør fra 250 til 40 meter over havet. Der får du vite hva 210 meter vannsøyle gjør med trykket i et rør, og hvorfor rørets tykkelse er en av de dyreste beslutningene i hele prosjektet.
Prosjektbok
Alle tall du kommer frem til, skrives inn her. Kapittel 3, 4 og 5 henter tallene sine fra denne siden. Sett gjerne opp det samme i et regneark — da kan du senere endre ett tall og se hele prosjektet endre seg.
	Størrelse
	Symbol
	Verdi
	Enhet
	Kilde / kommentar

	Nedbørfelt
	A
	
	m²
	

	Årsnedbør
	
	
	m
	

	Vann til elva per år
	V
	
	m³
	

	Vannføring (gjennomsnitt)
	Q
	
	m³/s
	

	Fallhøyde
	h
	
	m
	

	Tetthet, vann
	ρ
	1000
	kg/m³
	

	Tyngdeakselerasjon
	g
	9,81
	m/s²
	Cirka den samme på hele jorda. Litt lavere på Mount Everest.

	Effekt i vannet (før tap)
	Pvann
	
	kW
	

	Virkningsgrad, total
	η
	
	—
	

	Effekt ut (strøm)
	P
	
	kW
	

	Årsproduksjon
	Eår
	
	kWh
	

	Forbruk per hus
	
	25 000
	kWh/år
	

	Antall hus kraftverket forsyner
	
	
	hus
	

	Min formel for P (fra 2.6)
	
	
	
	


Ingeniørhåndbok
Dette er verktøyene dine. Du får ikke ferdige svar her, men alt du trenger for å lage dem selv. Bla tilbake hit hver gang du står fast.
1. Enheter — regn med dem som om de var tall
Enheter er ikke pynt. De er den enkleste måten å sjekke om du regner riktig på: m² · m = m³. Får du m² når du skulle hatt m³, er noe galt i regningen — ikke i enheten.
	Prefiks
	Betyr
	Eksempel

	k (kilo)
	1000 = 10³
	1 kW = 1000 W

	M (mega)
	1 000 000 = 10⁶
	1 MW = 1000 kW = 1 000 000 W

	G (giga)
	1 000 000 000 = 10⁹
	1 GWh = 1000 MWh

	m (milli)
	0,001 = 10⁻³
	1 mm = 0,001 m



Lengde:   1 km = 1000 m
Areal:    1 km² = 1000 m · 1000 m   (regn ut selv)
Volum:    1 m³ = 1000 liter,   1 liter = 1 dm³
Tid:      1 min = 60 s,  1 t = 3600 s,  1 døgn = 24 t,  1 år = 365 døgn
2. Masse og tetthet
ρ = m / V          (kg/m³)
Tetthet (ρ, uttales «rho») forteller hvor tungt et bestemt volum av et stoff er. Vann: [FINN SELV]. Til sammenligning er stål omtrent 8 ganger tyngre enn vann, og luft omtrent 800 ganger lettere.
Massestrøm: hvis Q m³ passerer et punkt hvert sekund, passerer ρ · Q kg hvert sekund.
3. Energi
Energi er evnen til å få noe til å skje. Enheten er joule (J). 1 J er omtrent energien som skal til for å løfte et eple én meter.
Stillingsenergi (potensiell energi):   E = m · g · h
m i kg, g i m/s², h i m  →  E i J.   g er tyngdeakselerasjonen på jorda: [FINN SELV] m/s²
Bevegelsesenergi (kinetisk energi):    E = ½ · m · v²
v i m/s
Energi forsvinner ikke. Den bytter form: høyde → fart → elektrisitet → varme. Taper du energi ett sted, dukker den opp et annet sted, nesten alltid som varme.


4. Effekt
Effekt er hvor fort energi omsettes. Enheten er watt (W).
P = E / t          1 W = 1 J/s
	Ting
	Typisk effekt

	LED-lyspære
	10 W

	Et menneske i hvile
	ca. 100 W

	Vannkoker
	2000 W = 2 kW

	Bilmotor
	ca. 100 kW

	Én vindturbin (havvind)
	ca. 10–15 MW

	Småkraftverk
	1–10 MW

	Norges største vannkraftverk (Kvilldal)
	ca. 1240 MW



5. kW og kWh — de to alle blander
E = P · t          (effekt · tid = energi)
1 kWh = 1 kW i 1 time = 1000 W · 3600 s = 3 600 000 J = 3,6 MJ
Tenk på bil. km/t sier hvor fort du kjører. km sier hvor langt du kom. kW er som km/t. kWh er som km.
«Kraftverket lager 500 kW» er en fart. «Kraftverket lagde 4 millioner kWh i fjor» er en distanse. Eksempel: en vannkoker på 2 kW som står på i 3 timer, bruker 2 · 3 = 6 kWh.
6. Virkningsgrad
η = nyttig energi ut / energi inn
η («eta») er alltid mellom 0 og 1 (0–100 %). Resten blir varme, lyd og friksjon.
Flere maskiner etter hverandre:   η_total = η₁ · η₂ · η₃ …
Virkningsgrader ganges, ikke legges sammen. 80 % · 50 % = 40 %. Ikke 130 %, og ikke 30 %.
7. Vannføring
Q = V / t          (m³/s)
Hvor mye vann som passerer et punkt per sekund.
Gjennom et rør med tverrsnitt A i fart v:   Q = A · v
Denne trenger du i kapittel 3.
8. Proporsjonalitet
Hvis P = k · x (k konstant), er P proporsjonal med x: dobler du x, dobles P. Halverer du x, halveres P. Hvis P = k · x · y, gjelder det for både x og y — dobler du begge, firedobles P.
Sjekk formelen din fra 2.6: hvilke størrelser er P proporsjonal med?


9. Rimelighetssjekk
Før du leverer et tall: er det rimelig? Sammenlign med noe du kjenner.
1. En foss på et par hundre meter med et halvt tonn vann i sekundet gir omtrent 1 MW. Får du 1 GW eller 1 kW, har en enhet gått galt et sted.
1. Ett hus bruker et sted mellom 5 000 og 30 000 kWh i året, avhengig av størrelse og oppvarming. Finn et tall du kan forsvare.
1. Hurtigsjekk uten kalkulator: rund av alle tall grovt (0,5 · 1000 · 10 · 200) og regn i hodet. Lander du i nærheten, er det nøyaktige svaret sannsynligvis riktig. Lander du langt unna, er det sannsynligvis feil.
10. Symboler
	Symbol
	Betyr
	Enhet

	ρ (rho)
	tetthet
	kg/m³

	η (eta)
	virkningsgrad
	— (tall mellom 0 og 1)

	Q
	vannføring
	m³/s

	h
	høyde
	m

	g
	tyngdeakselerasjon
	m/s²

	P
	effekt
	W

	E
	energi
	J

	v
	fart
	m/s

	t
	tid
	s

	A
	areal
	m²

	V
	volum
	m³

	m
	masse
	kg



Oppdrag: Småkraftverket — kapittel 1 og 2  ·  side 1
